สกู๊ป : ผนึกกำลัง...เอาจริงให้ยุงสิ้นลาย
สกู๊ป : ผนึกกำลัง...เอาจริงให้ยุงสิ้นลาย
การสร้างการรับรู้และเข้าใจ ในการป้องกันตนเองจากการโดนยุงลายกัน เป็นเรื่องที่จำเป็นในการลดอัตราการป่วยของโรคไข้เลือดออก ผ่านสื่อโฆษณาที่ร่วมกันระหว่างกรมควบคุมโรค และ สสส. ที่รับรองความคิดสร้างสรรค์และสร้างการจดจำอย่างแน่นอน 

ยุงลาย 1 ตัว ออกลูกได้ 500 ตัว เป็นหนึ่งในสื่อรณรงค์ประชาสัมพันธ์ที่กรมควบคุมโรค กระทรวงสาธารณสุข และสำนักงานกองทุนสนับสนุนการสร้างเสริมสุขภาพหรือ สสส. มาใช้เป็นสื่อประชาสัมพันธ์ให้ประชาชนตระหนักในการจำกัดยุงลาย ซึ่งเป็นพาหนะนำโรคไข้เลือดออก ซึ่งพบว่า ในช่วงนี้มีประชาชนป่วยเป็นจำนวนมาก

สำหรับสื่อโฆษณา “เอาจริงให้ยุงสิ้นลาย” กรมควบคุมโรค และ สสส. ได้จัดทำออกมา 4 แบบ ซึ่งเป็นการให้ความรู้กับประชาชนในรูปแบบอินโฟกราฟิกที่เข้าใจง่าย กับวิธีการกำจัดยุงลาย และจุดเพาะพันธุ์ยุงลายที่หลายคนอาจคาดไม่ถึง 
การจัดทำโฆษณาทั้ง 4 แบบ ถือเป็นสื่อที่ต้องการให้ประชาชนเข้าถึงข้อมูลข่าวสาร การป้องกันตนเองจากโรคไข้เลือดออก พร้อมตระหนักถึงอันตรายของโลก โดยใช้ข้อมูลทางวิชาการเข้ามาเชื่อมโยง ซึ่งการนำสื่อในยุคดิจิทัลเข้ามาใช้ กับโลกยุคปัจจุบันที่สื่อออนไลน์เข้ามาเป็นส่วนหนึ่งในชีวิตประจำวันของทุกคน

ทั้งนี้ สถานการณ์การแพร่ระบาดของโรคไข้เลือดออกในประเทศไทยช่วงที่ผ่านมา พบว่าที่อัตราการเสียชีวิตใกล้เคียงกับปี 2559 และผู้ป่วยที่เสียชีวิตส่วนใหญ่มีแนวโน้มเป็นผู้ใหญ่ กว่าครึ่งจากจำนวนผู้เสียชีวิตทั้งหมด โดยสาเหตุเกิดจากการที่ผู้ป่วยซื้อยามารับประทานเอง ซึ่งต้องขอความร่วมมือกับร้านขายยาในการคัดกรองผู้ป่วยต่อไป

สำหรับสถานการณ์ของโรคไข้เลือดออกในประเทศไทย ตั้งแต่วันที่ 1 มกราคม – 4 กันยายน 2560 มีผู้ป่วยแล้ว 34,459 ราย เสียชีวิตแล้ว 49 ราย ซึ่งสาเหตุที่เสียชีวิต มาจากโรคประจำตัวเรื้อรัง ภาวะอ้วน และมารับการรักษาช้า

โดยสิ่งที่คนสามารถช่วยกันได้ นั้นคือ มาตรการ “3 เก็บ ป้องกัน 3 โรค” ได้แก่ การเก็บบ้านให้สะอาด โล่ง ไม่ให้มีมุมอับทึบ เป็นที่เกาะพักของยุง   การเก็บขยะเศษภาชนะรอบบ้าน โดยทำต่อเนื่องสัปดาห์ละครั้ง ไม่ให้เป็นแหล่งเพาะพันธุ์ยุง   การเก็บน้ำ สำรวจภาชนะใส่น้ำ ต้องปิดฝาให้มิดชิด ป้องกันยุงลายไปวางไข่ ซึ่งจะช่วยป้องกัน 3 โรค คือ โรคไข้เลือดออก โรคไข้ปวดข้อยุงลาย และโรคติดเชื้อไวรัสซิกา
สิ่งที่กระทรวงสาธารณสุข และภาคีเครือข่าย กำลังช่วยกันรณรงค์ให้ประชาชนเข้าใจและตระหนักรู้ต่อโรคไข้เลือดออก โดยเฉพาะการกำจัดยุงลาย ซึ่งถือเป็นต้นตอของโรคให้หมดไป จะทำให้ประชาชนทุกคนห่างไกลจากโรค ลดการสูญเสียชีวิต เพราะโรคไข้เลือดออก เป็นโรคที่ไม่ใช่เรื่องไกลตัวของเราทุกคนอีกต่อไป